### NN 78/2017 (9.8.2017.), Odluka o gradskim porezima Grada Rovinja

Grad Rovinj

1952

Na temelju odredbi članka 20. Zakona o lokalnim porezima (»Narodne novine« br. 115/16) te odredbe članka 69. Statuta Grada Rovinja – Rovigno (»Službeni glasnik Grada Rovinja – Rovigno« br. 4/09, 3/13 i 11/15 – pročišćeni tekst), Gradsko vijeće Grada Rovinja – Rovigno na sjednici održanoj 25. srpnja 2017. godine, donijelo je

ODLUKU

O GRADSKIM POREZIMA

I. OPĆA ODREDBA

Članak 1.

Odlukom o gradskim porezima (u daljnjem tekstu: Odluka) utvrđuju se vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Gradu Rovinju – Rovigno (u daljnjem tekstu: Grad).

II. VRSTE POREZA

Članak 2.

Gradu pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina

5. porez na nekretnine.

1. Prirez porezu na dohodak

Članak 3.

Prirez porezu na dohodak plaća se na području Grada sukladno zakonu i podzakonskom aktu kojim se uređuje porez na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

Članak 4.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 6 % na osnovicu iz članka 4. ove Odluke.

Prirez porezu na dohodak prihod je Proračuna Grada.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3% na osnovicu iz stavka 1. ovoga članka. Porez na potrošnju prihod je Proračuna Grada.

3. Porez na kuće za odmor

Članak 9.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 10.

Porez na kuće za odmor plaća pravna ili fizička osoba koja je vlasnik kuće za odmor na području Grada.

Članak 11.

U postupku dokazivanja statusa kuće za odmor u smislu odredbe članka 9. stavka 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 12.

Porez na kuće za odmor plaća se po četvornom metru korisne površine.

Visina poreza iz stavka 1. ovog članka iznosi godišnje:

– 15,00 kuna po jednom četvornom metru korisne površine kuće za odmor koja se nalazi unutar granica GUP-a

– 12,00 kuna po jednom četvornom metru korisne površine kuće za odmor koja se nalazi u prigradskom naselju Rovinjsko selo i Cocaletto

– 10,00 kuna po jednom četvornom metru korisne površine kuće za odmor koja se nalazi na području pokrivenom građevinskom markicom.

Članak 13.

Obveznik poreza na kuće za odmor dužan je nadležnom poreznom tijelu dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Porez na kuće za odmor prihod je Proračuna Grada.

Članak 14.

Pri promjeni vlasništva kuće za odmor tijekom kalendarske godine novi vlasnik ne plaća porez na kuću za odmor ako je taj porez bio utvrđen prethodnom vlasniku.

Ako je tijekom kalendarske godine stečeno vlasništvo nove kuće za odmor, vlasnik te kuće plaća godišnji porez umanjen za dio godine prije stjecanja vlasništva.

Članak 15.

Porez na kuće za odmor plaća se u roku od 15 dana od dana dostave rješenja o utvrđivanju poreza.

4. Porez na korištenje javnih površina

Članak 16.

Obveznik poreza na korištenje javnih površina je svaka pravna i fizička osoba koja koristi javne površine koje se nalaze na području Grada.

Visina, uvjeti i način plaćanja poreza na korištenje javnih površina utvrđuju se posebnom odlukom gradskog vijeća.

5. Porez na nekretnine

Članak 17.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uređuju se posebnom odlukom Gradskog vijeća Grada, sukladno Zakonu o lokalnim porezima i podzakonskim aktima.

III. NADLEŽNOST I PRIMJENA PROPISA

Članak 18.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2. i 3. ove Odluke obavljat će nadležno upravno tijelo Grada.

Članak 19.

Porezni obveznik dužan je nadležnom upravnom tijelu Grada dostaviti dokaz o svakoj promjeni koja utječe na utvrđivanje porezne obveze za porez iz članka 2. točke 2. i 3. u roku od 15 dana od nastale promjene.

Članak 20.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 21.

Do stupanja na snagu ove Odluke, odnosno pojedinih odredaba ove Odluke, primjenjuju se sve odluke Grada Rovinja – Rovigno koje su donesene na temelju Zakona o financiranju jedinica lokalne i područne (regionalne) samouprave, u dijelovima koji nisu u suprotnosti s odredbama Zakona o lokalnim porezima.

Članak 22.

Odredbe članka 9. – 15. ove Odluke prestaju važiti 1. siječnja 2018. godine, s time da će se postupci utvrđivanja i naplate poreza na kuće za odmor koji su započeti po ovoj Odluci, a nisu dovršeni do 1. siječnja 2018. godine, dovršiti po odredbama ove Odluke.

Članak 23.

Danom stupanja na snagu ove odluke prestaje važiti Odluka o lokalnim porezima Grada Rovinja (»Službeni glasnik Grada Rovinja – Rovigno« br. 12/01).

Danom stupanja na snagu članaka 3., 4., i 5. ove Odluke prestaje važiti Odluka o prirezu porezu na dohodak (»Narodne novine« br. 133/06) .

Članak 24.

Ova Odluka objavit će se u »Narodnim novinama« i »Službenom glasniku Grada Rovinja – Rovigno«.

Članak 25.

Ova Odluka stupa na snagu osmoga dana od dana objave u »Službenom glasniku Grada Rovinja – Rovigno«, osim članaka 3., 4., i 5. ove Odluke koje reguliraju prirez porezu na dohodak, a koji stupaju na snagu prvoga dana u mjesecu nakon mjeseca u kojem je izvršena objava ove Odluke u »Narodnim novinama«.

Klasa: 402-01/17-01/26
 Urbroj: 2171-01-01-17-5
 Rovinj, 25. srpnja 2017.

Predsjednik Gradskog vijeća
 Valerio Drandić, v. r.